paragraph_text: Međunarodni sud za ratne zločine počinjene na području bivše Jugoslavije u optužnici je optužio da su Fatmir Limaj, Haradin Bala, Isak Musliu i Agim Murtezi u logor zatvorili Srbe i Albance koji su odbijali surađivati s OVK iz općina Štimlje, Glogovac i Lipanj. Tamo su ih tukli, maltretirali i psihički zlostavljali, dok je hrana bila oskudna a higijenska ili zdravstvena skrb nedovoljna. Nakon što su srpske snage ponovno zauzele to područje 25. srpnja 1998., Bala i Murtezi su napustili lokaciju te zajedno s 22 zatvorenika pobjegli do planina Beriša. Na svojem putu, susreli su se s Limajom. Bala je potom oslobodio devet zarobljenika i pustio ih da pobjegnu, dok je ostalih 13 odvedeno u šumu. Tamo su Bala i nepoznati OVK vojnik ubili njih 11.